text: 
  " Ingen i gruppen var i tvivl om, at der var et retskrav på 
  familiesammenføringer. I gruppen var man klar over, at det ( stoppet, 
  red. ) var juridisk uholdbart. Men der var en ministerbesked om, at 
  man ikke måtte ekspedere sagerne. Man ville forhindre, at flere 
  tamiler kom til landet, " forklarede politimester Dahlfelt, der talte 
  under strafansvar.
  
  I udlændingemøderne deltog bl. a. daværende departementschef Poul Lundbæk
   Andersen og afdelingschef Claus Tornøe samt direktør Frederik Schydt, 
  Udlændingedirektoratet.
  
  " På mødet i maj sagde Lundbæk, at han havde diskuteret sagen med 
  ministeren, der havde sagt, at der var politisk opbakning og støtte 
  langt ind i Socialdemokratiet. Lundbæk virkede en smule rystet. Han 
  har på gentagne møder sagt, at han ville drøfte sagen med ministeren 
  igen. "
  
  Ingen sammenhæng
  
  Politimester Dahlfelt kunne derimod ikke støtte afdelingschef Claus 
  Tornøes forklaring om, at stoppet for tamil-sagerne fra september 1987 
  hang sammen med en plan om at tvangshjemsende de knap 3.000 tamilske 
  flygtninge, der havde været i Danmark i under to år  -  en plan som
   Ninn-Hansen ifølge Tornøe skulle have beordret iværksat.
  
  
  
  